O'zbekistonning barcha hududlarida “sanitariya inqilobi” amalga oshiriladi

Vazirlar Mahkamasining topshirig'iga muvofiq, 2022-2023 yillarda respublikadagi barcha turizm namoyishi ob'ektlarida “sanitariya inqilobi” amalga oshiriladi. Bu haqda Turizm va madaniy meros vazirligi axborot xizmati “Bugun.uz”ga ma'lumot berdi.
Qayd etilishicha, “sanitariya inqilobi”ni barcha turizm namoyishi ob'ektlari (madaniy meros ob'ektlari, ziyoratgohlar, turizm zonalari, mehmonxonalar, sihatgoh va dam olish zonalari, sport-sog'lomlashtirish muassasalari, ommaviy namoyish joylari, madaniyat va istirohat bog'lari, ommaviy bozorlar), aeroport, vokzal va avtoshoxbekatlarda amalga oshirish ko'zda tutilgan.
Mazkur topshiriqdan kelib chiqib, Turizm va madaniy meros vazirligi binosida bo'lib o'tgan tashkiliy yig'ilishda vazir o'rinbosari B.Shahriyorov hamda tegishli vazirlik va idoralar mas'ullari ishtirok etgan.
Respublika hududlarida ishlarni tashkil etishda hududiy ishchi guruhlarga amaliy va uslubiy yordam berish maqsadida joriy yilning iyun-sentyabr oylari davomida turli vazirlik va idoralar mas'ul xodimlaridan iborat respublika ishchi guruhning bevosita joylarga chiqqan holda o'rganishlarni amalga oshirishlari belgilab olingan.
Unga ko'ra, respublikamizdagi barcha turizm namoyishi ob'ektlarida sanitariya-gigiena shoxobchalarining mavjudligi, sanitariya va shaharsozlik normalari hamda qoidalari talablariga muvofiqligi bo'yicha xatlov o'tkaziladi.
Sanitariya-gigiena shoxobchalari mavjud bo'lmagan turizm namoyishi ob'ektlarida zamonaviy sanitariya-gigiena shoxobchalari qurilishi va ta'mirlanishi ta'minlanib, ularda jismoniy imkoniyati cheklangan va nogironligi bo'lgan shaxslar, yosh bolali ota-onalar uchun zaruriy shart-sharoitlar yaratilganligiga e'tibor qaratiladi.
Eslatib o'tamiz, O'zbekistonda atmosfera havosining ifloslanish darajasi yuqoriligi sababli Adliya vazirligi zararli va yoqimsiz hidlarni huquqiy tartibga solishni taklif qilgandi.